Lindas Nemieras romāns “Rīgas raganas” ieinteresēs atklāt noslēpumus, lūkojoties Rīgas jūgendstila arhitektūrā. Stāsta darbība norisinās divās laika līnijās, no kurām viena ir mūsdienas, savukārt otra - 20. gadsimta sākuma Rīga, pavisam savādāka nekā spējam to iedomāties šodien. Stāsta galvenā varone Ieva Mellupe ir apveltīta ar īpašām spējām uzrunāt mirušos. Tas gan palīdz atklāt ikdienišķus sarežģījumus, ar kuriem pie viņas vēršas klienti, gan arī iesaista mistisku notikumu virpulī, kur viss apslēptais ir pašā redzamākajā vietā.

Sākot ar 10. septembri, katru otro sestdienu plkst. 17:45 LTV1 un Replay pamatskolēnus sagaida raidījums “Literatūre / Pamatskola”, kas jauniešus ievedīs 6 mūsdienu latviešu autoru grāmatu pasaulēs. Katrā sērijā četri klasesbiedri no dažādām Latvijas skolām risinās uzdevumus, kurus tiem būs sagatavojuši latviešu jauniešu grāmatu autori.

Raidījuma "Literatūre / Pamatskola" sezonas ceturtajā epizodē skaties, kā četri Aknīstes vidusskolas skolēni kopā ar rakstniecies Lindas Nemieras grāmatu "Rīgas raganas" dosies noskaidrot, kas slēpjas aiz acīmredzamā!

Pēc katras no “Literatūre / Pamatskola” epizodēm "Atbalsts izcilībai" [mājaslapā](https://atbalstsizcilibai.lv/lasit/literature-pamatskola/) publicējam raidījuma ierakstu un metodisko materiālu ar uzdevumiem. Šīs uzdevumu lapas paredzētas izmantošanai gan mācību iestādēs, gan mājās. Tās veidotas  bērnu lasītprasmes veicināšanai un mūsdienu latviešu jauniešu grāmatu un to autoru iepazīšanai.

Projekts “Literatūre/Pamatskola” top sadarbojoties Valsts Izglītības satura centram ar Ziemeļu pusi un Latvijas Televīziju. Projekts īstenots Valsts izglītības satura centra ESF projekta “Atbalsts izglītojamo individuālo kompetenču attīstībai” ietvaros, projekta numurs 8.3.2.2/16/I/001.

